**ห้องเรียนและรายวิชา**

**ห้องเรียน**

มะพร้าวทับสะแก เป็นมะพร้าวที่เป็นสิ่งบ่งชี้ทางภูมิศาสตร์ GI ที่ปลูกในพื้นที่จังหวัดประจวบคีรีขันธ์ ตั้งแต่ ตำบลห้วยทราย อำเภอเมืองประจวบคีรีขันธ์ ไปจนถึงอำเภอบางสะพานน้อย ห้องเรียนของหลักสูตร เป็นผลจากการเลือกชุมชนท่องเที่ยวที่มีที่ตั้งอยู่ในพื้นที่ปลูกมะพร้าวในอำเภอทับสะแก บางสะพาน และบางสะพานน้อย และมีการดำเนินงานเกี่ยวกับการจัดการการท่องเที่ยวโดยชุมชนที่ชัดเจน และใช้มะพร้าวเป็นส่วนหนึ่งในการส่งเสริมการท่องเที่ยวโดยชุมชน จำนวน 4 ชุมชน ได้แก่

1. ห้องเรียนบ้านหินเทิน ตำบลแสงอรุณ อำเภอทับสะแก จังหวัดประจวบคีรีขันธ์

2. ห้องเรียนบ้านทุ่งประดู่ ตำบลทับสะแก อำเภอทับสะแก จังหวัดประจวบคีรีขันธ์

3. ห้องเรียนบ้านม้าร้อง ตำบลพงศ์ประศาสน์ อำเภอบางสะพาน จังหวัดประจวบคีรีขันธ์

4. ห้องเรียนบ้านทุ่งสะท้อน ตำบลปากแพรก อำเภอบางสะพาน จังหวัดประจวบคีรีขันธ์

โดยกำหนดให้ทั้ง 4 ชุมชน เป็นห้องเรียนของหลักสูตร จำนวน 4 ห้อง และมีห้องที่ 5 เป็น ห้องเรียนรวม ที่ไม่ได้กำหนดเป็นพื้นที่ชุมชน แต่ใช้การรวมผู้นำของทั้ง 4 ชุมชน มาร่วมให้ความรู้ด้านการจัดการการท่องเที่ยวโดยชุมชนที่เกี่ยวข้องกับเนื้อหาของมะพร้าว

**รายวิชา**

รายวิชาในหลักสูตร มีทั้งสิ้น จำนวน 14 รายวิชา เป็นรายวิชาที่ได้จากการศึกษาข้อมูลท้องถิ่นของทั้ง 4 ชุมชน ที่จะสะท้อนความรู้และภูมิปัญญาท้องถิ่นที่เกี่ยวกับการใช้มะพร้าวเพื่อส่งเสริมการท่องเที่ยวโดยชุมชน เนื่องจาก องค์ความรู้และภูมิปัญญาท้องถิ่นเกี่ยวกับมะพร้าวมีเป็นจำนวนมาก และในแต่ละชุมชนก็มีองค์ความรู้และภูมิปัญญาท้องถิ่นที่เหมือนกัน เช่น การทำแกงเหมงพร้าว มีทำกันทุกชุมชน บางส่วนคล้ายกัน เช่น การผลิตผลิตภัณฑ์ชุมชนจากน้ำมันมะพร้าวสกัดเย็น หลายชุมชนดำเนินการแต่ก็มีความต่างกันในรายละเอียด บางส่วนเป็นเอกลักษณ์เฉพาะ เช่น การจัดการอาหารสำหรับนักท่องเที่ยวที่ใช้ระบบปิ่นโตจากครัวเรือน แทนที่จะเป็นอาหารชุด องค์ความรู้และภูมิปัญญาท้องถิ่นเหล่านี้ถูกเลือกให้กระจายไปในทั้ง 4 ชุมชน จำนวน 13 รายวิชา และรายวิชาที่ 14 เป็นรายวิชาที่รวมองค์ความรู้และภูมิปัญญาท้องถิ่นของทั้ง 4 ชุมชน โดยผู้นำของทั้ง 4 ชุมชน

**ผู้รับผิดชอบรายวิชา**

ผู้รับผิดชอบในแต่ละรายวิชา เป็นผู้นำชุมชนทั้ง 4 ชุมชน และผู้ประกอบอาชีพที่เกี่ยวข้องกับมะพร้าวและการท่องเที่ยวโดยชุมชนในแต่ละชุมชน ทำหน้าที่เป็นผู้บรรยายให้ความรู้และสร้างความเข้าใจในคลิปวีดีโอตามอาชีพที่แต่ละท่านทำ บางรายวิชามีผู้บรรยายท่านเดียว ในขณะที่บางรายวิชามีผู้บรรยายหลายท่าน โดยเฉพาะรายวิชาการจัดการการท่องเที่ยววิถีพร้าวโดยชุมชน มีผู้นำของแต่ละชุมชนทั้ง 4 ท่านร่วมบรรยาย ทุกท่านเป็นคนในชุมชนมีที่ภูมิลำเนาในชุมชนท่องเที่ยวของแต่ละห้องเรียน

**ห้องเรียนบ้านหินเทิน**

**ห้องเรียนบ้านหินเทิน**

บ้านหินเทิน เป็นชุมชนหมู่ที่ 5 ตำบลแสงอรุณ อำเภอทับสะแก จังหวัดประจวบคีรีขันธ์ มีที่มาของชื่อชุมชนจากก้อนหินขนาดใหญ่ ตั้งอยู่บนผาหินโดดเด่นราวกับมีใครนำไปวางไว้ สามารถมองเห็นได้แต่ไกล อยู่บนเขาทางด้านทิศตะวันตกของชุมชน เมื่อเดินทางเข้ามาในชุมชนจะเห็นหินก้อนนี้เป็นจุดสังเกต เป็นที่มาของชื่อบ้านหินเทิน พื้นที่ชุมชนด้านตะวันตกเป็นแนวเทือกเขาตะนาวศรี ตอนกลางเป็นที่ราบลาดเทจากตะวันตกไปตะวันออก และเป็นแปลงปลูกมะพร้าวกระจายอยู่ทั่วพื้นที่ สภาพโดยทั่วไปร่มรื่น ประชากรมีอาชีพที่เกี่ยวเนื่องกับมะพร้าว เช่น การทำแปลงปลูกมะพร้าวจำหน่ายผลมะพร้าว การทำล้งมะพร้าว การทำมะพร้าวขาว การทำผลิตภัณฑ์มะพร้าวสกัดเย็น การทำน้ำตาลมะพร้าว และการเลี้ยงผึ้งโพรงช่วยผสมเกสรมะพร้าวและเอาน้ำผึ้ง โดยผู้นำชุมชนและสมาชิกในชุมชนได้ร่วมกันดำเนินการพัฒนาชุมชนโดยใช้การท่องเที่ยวโดยชุมชนเป็นเครื่องมือ และนำการประกอบอาชีพทั้งที่เกี่ยวข้องกับมะพร้าวและอาชีพอื่นๆ ในพื้นที่ปลูกมะพร้าวมาเป็นกิจกรรมการศึกษาเรียนรู้ชุมชนเพื่อส่งเสริมการท่องเที่ยวโดยชุมชน

ห้องเรียนบ้านหินเทินประกอบด้วย 3 รายวิชา ที่เลือกจากฐานการเรียนรู้ที่เกี่ยวข้องกับมะพร้าวของชุมชน ได้แก่

1. วิชาเลี้ยงผึ้งโพรง

2. วิชาทำน้ำตาลมะพร้าว

3. วิชาร้อยเรียงกะลามะพร้าว

**ห้องเรียนบ้านทุ่งประดู่**

**ห้องเรียนบ้านทุ่งประดู่**

บ้านทุ่งประดู่ เป็นชุมชนหมู่ที่ 1 ตำบลทับสะแก อำเภอทับสะแก จังหวัดประจวบคีรีขันธ์ มีที่มาของชื่อชุมชนจากในชุมชนเคยมีต้นประดู่ขึ้นอยู่ตามธรรมชาติเป็นจำนวนมาก โดยเฉพาะต้นประดู่แดง ซึ่งเมื่อถึงฤดูกาลออกดอกบานเต็มต้นช่วยสร้างทัศนียภาพที่สวยงามให้กับชุมชน ปัจจุบันยังมีต้นประดู่หลายต้นให้ชมอยู่ในวัดทุ่งประดู่ ชุมชนใช้ต้นประดู่เป็นสัญลักษณ์ให้สอดคล้องกับชื่อชุมชนและเป็นที่มาของชื่อบ้านทุ่งประดู พื้นที่ชุมชนด้านตะวันออกเป็นแนวชายฝั่งทะเลอ่าวไทย ประชากรจึงมีอาชีพทำการประมง จับสัตว์น้ำและจำหน่ายผลิตภัณฑ์จากทะเล ส่วนทางด้านในห่างจากชายฝั่งเป็นพื้นที่การเกษตร มีแปลงปลูกมะพร้าวและพืชอื่นๆ ด้วย ประชากรในพื้นที่ด้านในจึงมีอาชีพด้านการเกษตร รวมทั้ง การปลูกมะพร้าวด้วย ซึ่งในชุมชนมีการปลูกมะพร้าวหลายสายพันธุ์ แต่ที่เป็นเอกลักษณ์ได้แก “มะพร้าวนกคุ้ม” โดยในชุมชนทุ่งประดู่มีผู้รู้ของชุมชนที่มีภูมิปัญญาท้องถิ่น เข้าใจความเป็นมาเชิงพฤษศาสตร์ของมะพร้าวเป็นอย่างดี และในวิถีปัจจุบันคนในชุมชนยังใช้มะพร้าวเกี่ยวข้องกับชีวิตประจำวันสืบทอดกันมาจากอดีต

ห้องเรียนบ้านทุ่งประดู่ประกอบด้วย 3 รายวิชา ที่เลือกจากแหล่งเรียนรู้ของชุมชนและสวนมะพร้าวที่เปิดให้นักท่องเที่ยวเข้าเยี่ยมชม ได้แก่

1. วิชาพงศาวดารมะพร้าว

2. วิชามะพร้าวในชีวิตประจำวัน

3. วิชามะพร้าวเชิงสร้างสรรค์

**ห้องเรียนบ้านม้าร้อง**

**ห้องเรียนบ้านม้าร้อง**

บ้านม้าร้อง เป็นชุมชนหมู่ที่ 4 ตำบลพงศ์ประศาสน์ อำเภอบางสะพาน จังหวัดประจวบคีรีขันธ์ มีที่มาของชื่อชุมชนจากเรื่องเล่าความเป็นมาของชุมชนที่เคยเป็นพื้นที่ที่เจ้าพระยาบดินทร์เดชา (สิงห์ สิงหเสนี) ได้นำทัพมาปราบพวกโจร ม้าของท่านเจ้าพระยาได้หายไป ออกตามหาอย่างไรก็ไม่เจอ ได้ยินเพียงเสียงม้าร้องที่ดังออกมาจากเขาลูกนี้ จึงขนานนามเขาลูกนี้ว่าเขาม้าร้อง และเขาลูกนี้ตั้งอยู่ด้านตะวันออกของพื้นที่ชุมชนจึงเป็นที่มาของชื่อชุมชนบ้านม้าร้อง พื้นที่ชุมชนด้านตะวันออกเป็นแนวเขาม้าร้อง มีถ้ำอยู่เป็นจำนวนมาก มีถ้ำน้ำทิพย์ ที่ทางราชการนำน้ำไปใช้ในพระราชพิธีสำคัญ และมีหินรูปม้าในถ้ำด้วย พื้นที่ด้านตะวันตกเป็นที่ราบมีแปลงมะพร้าวกระจายตัวอยู่ทั่วไป ประชากรจึงมีอาชีพที่เกี่ยวข้องกับมะพร้าว โดยบ้านม้าร้องมีการดำเนินการด้านการท่องเที่ยวโดยชุมชน ซึ่งใช้สิ่งที่มีในชุมชนมาทำเป็นกิจกรรมได้อย่างชาญฉลาด เช่น การให้นักท่องเที่ยวศึกษาเรียนรู้การทำล้งมะพร้าว และแทรกด้วยกิจกรรมการแข่งขันโยนมะพร้าวลงห่วง รวมทั้ง การบริการอาหารและที่พักสำหรับนักท่องเที่ยวด้วย

ห้องเรียนบ้านม้าร้องประกอบด้วย 3 รายวิชา ที่เลือกจากกิจกรรมและการประกอบการที่ทำให้บ้านม้าร้องเป็นที่รู้จักในฐานะชุมชนท่องเที่ยวที่น่าสนใจ ได้แก่

1. วิชานันทนาการมะพร้าว

2. วิชาการจัดการอาหารสำหรับนักท่องเที่ยว

3. วิชาโฮมสเตย์ถิ่นมะพร้าว

**ห้องเรียนบ้านทุ่งสะท้อน**

**ห้องเรียนบ้านทุ่งสะท้อน**

บ้านทุ่งสะท้อน เป็นชุมชนหมู่ที่ 6 ตำบลปากแพรก อำเภอบางสะพานน้อย จังหวัดประจวบคีรีขันธ์ มีที่มาของชื่อชุมชนจากเดิมที่มีพื้นที่เป็นทุ่งเลี้ยงสัตว์ เคยมีต้นกระท้อนป่าขึ้นอยู่ทั่วไปในพื้นที่ จึงได้ชื่อว่าบ้านทุ่งกระท้อน และต่อมาได้เปลี่ยนชื่อชุมชนเป็นบ้านทุ่งสะท้อนในปัจจุบัน ชุมชนบ้านทุ่งสะท้อนปลูกมะพร้าวกันทุกบ้าน และมีศูนย์เรียนรู้มะพร้าวครบวงจร วิสาหกิจชุมชนกลุ่ม100พันมะพร้าวไทย ที่เน้นแปรรูปมะพร้าวมาผลิตเป็นผลิตภัณฑ์ชุมชน เพื่อแก้ปัญหาการกำหนดราคามะพร้าว ในขณะเดียวกันอาชีพชาวสวนมะพร้าวที่สืบทอดทำกันมากว่า 70 ปี ยังคงสร้างรายได้ให้กับคนในชุมชน เป็นแหล่งสั่งสมภูมิปัญญาท้องถิ่นเกี่ยวกับมะพร้าวผสมผสานกับการใช้ความรู้สมัยใหม่ในการจัดการผลิตภัณฑ์มะพร้าวได้อย่างลงตัว ปัจจุบันยังสามารถเห็นวิถีการใช้ลิงเก็บมะพร้าวและการสร้างสรรค์ผลิตภัณฑ์ชุมชนเกี่ยวกับมะพร้าวรูปแบบใหม่ๆ อย่างต่อเนื่อง

ห้องเรียนบ้านทุ่งสะท้อนประกอบด้วย 4 รายวิชา ที่เลือกจากอาชีพของคนในชุมชนและกิจกรรมส่งเสริมการท่องเที่ยวโดยชุมชน ได้แก่

1. วิชาล้งมะพร้าว

2. วิชาเทคโนโลยีชาวบ้านสวนมะพร้าว

3. วิชาการจัดการผลิตภัณฑ์มะพร้าว

4. วิชาเมนูมะพร้าว

**ห้องเรียนรวม**

**ห้องเรียนรวม**

ห้องเรียนรวม ไม่ได้เป็นห้องเรียนในชุมชน แต่เป็นการรวมองค์ความรู้เกี่ยวกับการจัดการการท่องเที่ยวโดยชุมชนของชุมชนทั้ง 4 ชุมชน ได้แก่ บ้านหินเทิน บ้านทุ่งประดู่ บ้านม้าร้อง และบ้านทุ่งสะท้อน โดยให้ผู้นำชุมชนและผู้นำการท่องเที่ยวของแต่ละชุมชน มาร่วมให้ความรู้เกี่ยวกับแนวทางการจัดการการท่องเที่ยวโดยชุมชนที่เกี่ยวข้องกับมะพร้าวของแต่ละชุมชน เพื่อเป็นการแลกเปลี่ยนและเรียนรู้สิ่งที่เป็นไปและความสำเร็จด้านการท่องเที่ยวโดยชุมชนของแต่ละชุมชน

ห้องเรียนรวมประกอบด้วย 1 รายวิชา ได้แก่ วิชาการจัดการการท่องเที่ยววิถีพร้าวโดยชุมชน